b"\n_START_ARTICLE_\nSotabosc\n_START_PARAGRAPH_\nEl sotabosc \xc3\xa9s la part del bosc ocupada per herbes i arbusts que en formen l'estrat inferior. Les comunitats vegetals del sotabosc consten d'una barreja de plantes nascudes de llavors i de rebrots dels arbres junt amb arbusts i plantes herb\xc3\xa0cies. Els arbres joves sovint romanen anys sense cr\xc3\xa9ixer gaireb\xc3\xa9 gens dominats pels arbres adults. D'altra banda els arbusts s\xc3\xb3n capa\xc3\xa7os de completar el seu cicle en les condicions m\xc3\xa9s o menys ombr\xc3\xadvoles de cada tipus de bosc. Els esbarzers que es troben dins del bosc pot ser que mai floreixin i es van multiplicant de forma nom\xc3\xa9s vegetativa. _NEWLINE_Al sotabosc i ha intensitats de llum m\xc3\xa9s baixes que a les cap\xc3\xa7ades superiors. La longitud d'ona de la llum que est\xc3\xa0 disponible \xc3\xa9s nom\xc3\xa9s una part de la total rebuda per la cap\xc3\xa7ada, per aix\xc3\xb2 les plantes del sotabosc han de ser sovint tolerants a les condicions d'ombra i ser capaces de fer la fotos\xc3\xadntesi amb \xc3\xa8xit amb una quantitat limitada de llum i ser capaces de fer servir longituds d'ona no disponibles en la zona de les cap\xc3\xa7ades. En arbres caducifolis de zona temperada, com passa en les fagedes, les plantes han de tenir una biologia m\xc3\xa9s r\xc3\xa0pida i per exemple florir abans que les fulles dels arbres limitin la llum de manera important. _NEWLINE_El sotabosc ret\xc3\xa9 m\xc3\xa9s humitat que les zones del bosc m\xc3\xa9s exposades. Les cap\xc3\xa7ades del bosc redueix la radiaci\xc3\xb3 solar i aix\xc3\xad la terra no s'escalfa tan r\xc3\xa0pidament i no hi ha tanta evaporaci\xc3\xb3. Com a conseq\xc3\xbc\xc3\xa8ncia el sotabosc s'asseca m\xc3\xa9s lentament. La major humitat permet que els fongs i altres descomponedors, animals i plantes, prosperin en millors condicions gaudint d'un millor microclima. _NEWLINE_Moltes de les plantes ornamentals d'origen tropical s\xc3\xb3n origin\xc3\xa0ries del sotabosc per aix\xc3\xb2 poden viure amb la relativa poca lluminositat de l'interior dels pisos."